cliffhanger
Store norske leksikon,Kunst og estetikk,Film, TV og teater,Film og TV,Filmteknikk
Cliffhanger er et fortellergrep som innebærer at handlingen slutter mens en eller flere sentrale rollefigurer i fortellingen befinner seg i en farlig situasjon, eller noe annet svært dramatisk står på spill.
Begrepet "cliffhanger" brukes i TV, radio og film. Det stammer fra stumfilmtidens seriefilmer. Disse ble vist på kino avsnitt for avsnitt, og for å lokke publikum til neste avsnitt kunne man avslutte med en scene hvor hovedpersonen var i en farlig situasjon uten utveier, for eksempel presset av overtallige skurker, kastet i bjørnegården, plassert bundet på en jernbanelinje – eller etterlatt hengende fra en fjellhylle, derav navnet. Neste avsnitt måtte da innledes med heltens mirakuløse redning. Slike spenningsskapende grep er vanlig i TV-serier av føljetong-typen for å sikre at publikum følger med til neste episode. Les mer i Store norske leksikon film TV